Die Pos | Motoring | Kia Picanto ’n goeie, ekonomiese keuse
Kia Picanto ’n goeie, ekonomiese keuse
03 March 2017 l Paul Smith l Views: 219 l 5 months ago
Die Kia Picanto is ’n goed toegeruste motor vir jongmense en mammas. Foto: kia.com
Kia roem daarop dat hulle verwagtinge oortref en die derde inkarnasie van die klein Picanto is ’n sprekende voorbeeld.
Die “tierneus”-sierrooster wat nou reeds ’n bekende Kia-kenmerk is, pronk trots tussen hoofligte wat outomaties aan- en afskakel. Die 15-duim allooiwiele is op die hoeke van die motortjie geplaas met bitter min wat verby die wiele oorhang. Net agter die voorwiele begin ’n stileringslyn wat eers by die agterligte eindig. Die ontwerp word verder deur ’n groot lugdam en prominente misligte versterk. As “sexy” enigsins deel was van die ontwerpspan se opdrag, moet hulle volpunte kry.
Onder die kort enjinkap werk moderne enjins met 1.0 en 1.2 liter kapasiteit. Die 1.2 is besonder gewillig vir sy grootte en lewer ’n gesonde kW. Die kragbronne is stil en voel uiters verfyn.
Die binneruim is egter die hoogtepunt. Die gehalte van die afwerking en toerustingsvlak kan nie deur enige sub-R200 000 motor geklop word nie. Materiale voel na goeie gehalte, panele pas perfek en daar is ’n verskeidenheid handige bêreplekkies. Spasie is natuurlik beperk, maar darem nie heeltemal beknop nie.
Hierdie motortjie is perfek vir jongmense en mammas. Daar is isofix-ankers vir babastoeltjies en die agtersitplekke slaan plat om die bagasieruim te vergroot. Die ses luidsprekers, ’n leerstuurwiel en hoogteverstelbare bestuurdersitplek rond Ex-modelle verder af.
Die duurder Picanto-modelle ding mee met groter motors soos die Vivo en die gewilde Figo, wat albei beter opsies vir gesinsmotors is. Die Picanto is egter die mooiste en met gemak die beste toegerus.